text: Cléomadès ne detria. 
   Rois, ducs, contes, princes manda, 
   Chevaliers, dames, damoiseles ; 
   Partout fait savoir les nouveles 
   De la feste qu'il veut tenir. 
   S'avint ainsi qu'il vit venir 
   Les messages le roi Carmant, 
   Qui moult erent lie[z] et joiant 
   C'on leur avoit pieça conté 
   Seur le chemin la verité 
   De ce pour quoi meü estoient
   PageV02P204
   De leur pays. Et, quant il voient 
   Cléomadès, salué l'ont 
   Et li ont moustré que il sont 
   Et pour quoi il sont là venu. 
   De par le roi Carmant salu 
   Li font, à point et sagement ; 
   Et, quant Cléomadès entent 
   Leur nouveles, joie en ot grant. 
   As messagiers fist lié semblant. 
   Quant dou roi Carmant parler ot, 
   Moult en fu liez et moult li plot ; 
   Car bien set que grant joie aroit 
   Clarmondine, s'ele savoit 
   La nouvele qu'il a oïe 
   De son pere, moult seroit lie. 
  